CELEX: 32022D0482
Language: el
Date: 2022-03-16 00:00:00
Title: Εκτελεστική απόφαση (ΕΕ) 2022/482 της Επιτροπής της 16ης Μαρτίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Fur Free Europe» («Ευρώπη χωρίς γούνες») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 1530] (Το κείμενο στην αγγλική γλώσσα είναι το μόνο αυθεντικό)

25.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 98/82
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/482 ΤΗΣ ΕΠΙΤΡΟΠΗΣ
         της 16ης Μαρτίου 2022
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Fur Free Europe» («Ευρώπη χωρίς γούνες») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2022) 1530]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 25 Ιανουαρίου 2022, υποβλήθηκε στην Επιτροπή αίτηση καταχώρισης Ευρωπαϊκής Πρωτοβουλίας Πολιτών με τίτλο «Ευρώπη χωρίς γούνες».
                  
               
                     (2)
                  
                  
                     Στόχος της πρωτοβουλίας, όπως εκφράζεται από τους διοργανωτές στο παράρτημα της πρωτοβουλίας, είναι «η απαγόρευση σε επίπεδο ΕΕ: α) της εκτροφής και της θανάτωσης ζώων με αποκλειστικό ή κύριο σκοπό την παραγωγή γούνας· β) της διάθεσης γούνας από εκτρεφόμενα ζώα, καθώς και των προϊόντων που περιέχουν αυτό το είδος γούνας, στην αγορά της ΕΕ».
                  
               
                     (3)
                  
                  
                     Σε παράρτημα και σε συμπληρωματικό έγγραφο παρέχονται περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας, και προσδιορίζονται και περιγράφονται αναλυτικά οι λόγοι στήριξης του τερματισμού της εκτροφής γουνοφόρων ζώων. Οι διοργανωτές ισχυρίζονται ότι η εκτροφή γουνοφόρων ζώων αποτελεί εγγενώς βάναυση πρακτική, δεδομένου ότι η συντριπτική πλειονότητα των ζώων που εκτρέφονται για τον σκοπό αυτόν εξακολουθεί να αφορά κυρίως άγρια ζώα. Επίσης, ισχυρίζονται ότι η σαφής πλειονότητα των πολιτών της Ένωσης τάσσεται υπέρ της απαγόρευσης της εκτροφής γουνοφόρων ζώων. Η εκτροφή γουνοφόρων ζώων ενέχει κίνδυνο για την υγεία των ζώων και των ανθρώπων, καθώς και για την εντόπια βιοποικιλότητα. Οι διοργανωτές αναφέρονται σε πρωτοβουλίες ορισμένων κρατών μελών που αποσκοπούν στην εξάλειψη της παραγωγής γούνας σε εθνικό επίπεδο. Ταυτόχρονα, οι εν λόγω εθνικές αποκλίσεις οδηγούν σε στρέβλωση της εσωτερικής αγοράς της Ένωσης, πράγμα το οποίο δικαιολογεί, κατά την άποψή τους, την πλήρη απαγόρευση σε επίπεδο ΕΕ δυνάμει του άρθρου 114 της ΣΛΕΕ. Ισχυρίζονται επίσης ότι δεν θα πρέπει να επιτρέπεται στην Ένωση η εμπορία γούνας από εκτρεφόμενα ζώα, καθώς και των προϊόντων που περιέχουν αυτό το είδος γούνας.
                  
               
                     (4)
                  
                  
                     Όσον αφορά τους στόχους της πρωτοβουλίας για την απαγόρευση σε επίπεδο ΕΕ τόσο της εκτροφής γουνοφόρων ζώων όσο και της εμπορίας γούνας στην Ένωση, στον βαθμό που αποσκοπούν στη βελτίωση της λειτουργίας της εσωτερικής αγοράς, η Επιτροπή έχει την εξουσία να υποβάλλει προτάσεις για νομικές πράξεις δυνάμει του άρθρου 114 της ΣΛΕΕ. Επιπλέον, όσον αφορά τον στόχο για την απαγόρευση σε επίπεδο ΕΕ της εκτροφής γουνοφόρων ζώων, μπορεί να εκδοθεί νομική πράξη της Ένωσης με σκοπό την εφαρμογή των Συνθηκών για τις διατάξεις που είναι αναγκαίες για την επίτευξη των στόχων της κοινής γεωργικής πολιτικής βάσει του άρθρου 43 παράγραφος 2 της ΣΛΕΕ.
                  
               
                     (5)
                  
                  
                     Για τους λόγους αυτούς, κανένα από τα μέρη της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (6)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβασμού των θεμελιωδών δικαιωμάτων.
                  
               
                     (7)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του εν λόγω κανονισμού.
                  
               
                     (8)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη ούτε αντίκειται εμφανώς στις αξίες της Ένωσης σύμφωνα με το άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (9)
                  
                  
                     Επομένως, η πρωτοβουλία με τίτλο «Ευρώπη χωρίς γούνες» θα πρέπει να καταχωριστεί.
                  
               
                     (10)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «Ευρώπη χωρίς γούνες» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Ευρώπη χωρίς γούνες», την οποία εκπροσωπούν η κ. Elise FLEURY και η κ. Agnese MARCON που ενεργούν ως πρόσωπα επικοινωνίας.
         
         
            Βρυξέλλες, 16 Μαρτίου 2022.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.